1. ΒΑΣΙΛΙΚΟΝ ΔΙΑΤΑΓΜΑ της 29 Νοεμ. /8 Δεκ. 1937  Περί του τρόπου πληρωμής των αποδοχών εις το διδακτικόν προσωπικόν των ιδιωτικών σχολείων. Άρθρ.1.-Αι αποδοχαί των υπηρετούντων εις τα ιδιωτικά σχολεία εκπαιδευτικών λειτουργών είναι ανάλογοι προς τας αποδοχάς των υπηρετούντων εις τα κρατικά σχολεία τοιούτων. Αύται κατατίθενται υπό του ιδιοκτήτου εκάστου ιδιωτικού σχολείου εις τινα των ανεγνωρισμένων Τραπεζών ή εις το υποκατάστημα αυτών, προκειμένου περί επαρχιακού σχολείου, αποδίδοντας δε εις έκαστον δικαιούχον δυνάμει εντολής του καταθέτου, κατά τα εν τω επομένω άρθρω οριζόμενα. Άρθρ.2.-Εντός του τελευταίου πενθημέρου εκάστου μηνός πας ιδιοκτήτης ιδιωτικού εκπαιδευτηρίου, έχων εις την υπηρεσίαν του διδακτικόν προσωπικόν συντάσσει και υποβάλλει εις τον αρμόδιον επιθεωρητήν κατάστασιν εις διπλούν, εμφαίνουσαν ονομαστικώς τους διδάξαντας καθ’ έκαστον μήνα εκπαιδευτικούς, τα υπ’ αυτών διδαχθέντα μαθήματα κατ’ είδος, τον αριθμόν των ημερών και των ωρών καθ’ ας ειργάσθησαν ούτοι, και τέλος το πληρωτέον εις έκαστον χρηματικόν ποσόν. Ο επιθεωρητής, μετά τον προσήκοντα έλεγχον και την θεώρησιν της καταστάσεως, αποστέλλει αντίγραφον αυτής εις την επί ταύτης αναγραφομένην Τράπεζαν, παρά τη οποία έχει πιστωθή ο ιδιοκτήτης του λυκείου, κατ’ επιταγήν του οποίου καταβάλλει η Τράπεζα εις έκαστον δικαιούχον το ανήκον εις αυτόν χρηματικόν ποσόν. 